I reklamefilmen som ligger ute på Youtube forteller den nærmest parodisk pompøse fortellerstemmen at gudmoren Trude Drevland har ventet i spenning på skipet siden det var ferdigbygget og sjøsatt for første gang.

– Dette er fantastisk! Det er det nærmeste ordet jeg kan gi deg, sier Drevland på engelsk om skipet og dåpen som skal foregå i Vågen på Norges nasjonaldag.

Videoen handler altså om cruiseskipet som skal døpes i Vågen på samme dag som vi feirer vår egen grunnlov.

Alle symbolene!

Drevland hyller 17. mai, i videoen som omhandler cruiseskipet til Torstein Hagen (bosatt i Sveits).

– Alle symbolene! Alt er i rødt, hvitt og blått. Folk i bunad! Alle feirer, og jeg elsker det, sier Drevland og forsikrer:

«I am a proud mayor that day, my heart is flowing over».

Andrekandidat for Høyre

Ordfører Drevland er i dag andrekandidat for Bergen Høyre foran valget i høst. Førsteplassen på valglisten forbeholder partienes byrådslederkandidat, mens andreplassen er partienes ordførerkandidat.

På slutten av reklamevideoen kommer Drevland med en oppsiktsvekkende avsløring:

«2015 is my last year as a mayor. Crowning it by welcoming the Viking Star, to Torstein Hagens city, my city, and letting the champagne flow... That will be a happening you never have seen ever», sier hun.

Her er videoen hvor Drevland røper at hun går av som ordfører etter valget

BA har sendt ordfører Drevland en SMS der vi spør hvorfor dette blir hennes siste år som ordfører.

– Jeg må velges på nytt om jeg skal bli ordfører i en periode til, svarer hun.

– Har du ikke tro på at det skal skje, du sier jo at 2015 er ditt siste år som ordfører?

– Jada, men jeg er Høyres ordførerkandidat, jeg elsker å være ordfører og mitt høyeste ønske er å bli det igjen, sier Drevland.

Men, for å si det forsiktig setter ikke dagens meningsmålinger (cirka 23-25 prosent) Høyre i Bergen i stand til å få både byrådsleder og ordfører slik de gjorde ved forrige valg.